## Pravilnik o štambiljima i podacima koji se unose u isprave za prelazak državne granice

### NN 61/2004 (14.5.2004.), Pravilnik o štambiljima i podacima koji se unose u isprave za prelazak državne granice

# MINISTARSTVO UNUTARNJIH POSLOVA

1353

Na
temelju članka 51. stavka 2. Zakona o nadzoru državne granice (»Narodne
novine«, broj 173/03.) ministar unutarnjih poslova donosi

## PRAVILNIK

### O ŠTAMBILJIMA I PODACIMA KOJI SE UNOSE U ISPRAVE ZA PRELAZAK DRŽAVNE GRANICE

Članak
1.

Ovim se
Pravilnikom propisuju vrste, oblik i izgled štambilja koji se koriste prilikom
obavljanja granične kontrole, način njihovog korištenja i čuvanja te način
unosa podataka u isprave za prelazak državne granice.

Štambilj
o ulazu i izlazu iz države

Članak
2.

Štambilj
o ulazu i izlazu iz države izrađen je od lako obradive legure, pravokutnog je
oblika, izmjere 4 cm x 2,5 cm, obrub­ljen stiliziranim hrvatskim pleterom,
ostavlja otisak crne boje, te sadrži tekst: »REPUBLIKA HRVATSKA, datum, broj
štambilja, naziv graničnog prijelaza i stiliziran crtež prijevoznog sredstva
koji simbolizira vrstu graničnog prijelaza (zrakoplov, automobil, lokomotiva,
brod, čamac)«.

Štambilj
iz stavka 1. ovog članka, policijski službenik koji obavlja kontrolu prelaska
državne granice (u daljnjem tekstu policijski službenik), otiskuje na prvoj
stranici putne isprave na kojoj postoji prazno mjesto.

Ukoliko
se u putnoj ispravi stranca nalazi viza, štambilj iz stavka 1. ovog članka
otiskuje se na način da dijelom obuhvati vizu, a dijelom stranicu putne isprave
tako da se pri tome ne onemogući čitljivost podataka unesenih u vizu i ne
oštete sigurnosni elementi vize. Kada se radi o vizi za više ulazaka, na koju
je potrebno više puta otisnuti štambilj, štambilj se otiskuje na suprotnoj
stranici od one na kojoj se nalazi viza.

Štambilj
iz stavka 1. ovog članka otiskuje se i na prednjoj strani izdane granične
propusnice te na popisu putnika ili članova posade.

Štambilj
o zapriječenju ulaska u državu

Članak
3.

Štambilj
o zapriječenju ulaska u državu izrađen je od gume, pravokutnog je oblika,
izmjere 4 cm x 2 cm, ostavlja otisak crvene boje, te sadrži tekst: »ZABRANA
ULASKA, zakonska osnova \_\_\_\_\_\_\_\_\_\_\_\_\_ , datum \_\_\_\_\_\_\_\_\_\_\_ i POTPIS«.

Policijski
službenik otisnut će štambilj iz stavka 1. ovog članka u putnu ispravu stranca
kojemu je zabranjen ulazak u Republiku Hrvatsku.

Uz
otisak štambilja iz stavka 1. ovog članka ne otiskuju se drugi štambilji
propisani ovim Pravilnikom.

Ukoliko
osoba kojoj je zapriječen ulazak, pri ponovnom prelasku državne granice
ispunjava uvjete za ulazak u Republiku Hrvatsku, otisak štambilja iz stavka 1.
ovog članka poništava se otiskivanjem štambilja iz članka 2. ovog Pravilnika.

Štambilj
za ovjeravanje prenošenja oružja preko državne granice

Članak
4.

Štambilj
za ovjeravanje prenošenja oružja preko državne granice izrađen je od gume,
pravokutnog je oblika, izmjere 4 cm x 2 cm, ostavlja otisak crne boje te sadrži
tekst: »ORUŽJE UNEŠENO – TRANZIT« i »Odobrenje broj \_\_\_\_\_\_«.

Policijski
službenik otisnut će štambilj iz stavka 1. ovog članka, u putnu ispravu stranca
kojemu je, sukladno zakonskim odredbama, izdano odobrenje za prijenos oružja i
streljiva preko teritorija Republike Hrvatske ili odobrenje za držanje i
nošenje lovačkog odnosno športskog oružja za vrijeme boravka u Repub­lici
Hrvatskoj, uz otisak štambilja o ulazu i izlazu iz države.

Prilikom
prvog izlaska iz Republike Hrvatske, stranac je dužan, na graničnom prijelazu,
predočiti odobrenje iz stavka 2. ovoga članka i oružje koje je unio u Republiku
Hrvatsku. Policijski službenik oduzet će strancu odobrenje iz stavka 2. ovoga
članka, a otisak štambilja za ovjeravanje prenošenja oružja preko državne
granice u putnoj ispravi stranca poništiti otiskivanjem štambilja za poništavanje
unesenih podataka.

Postupak
propisan stavkom 2. i 3. ovoga članka ponavlja se svaki puta kada stranac unosi
ili iznosi oružje i streljivo preko državne granice Republike Hrvatske.

Štambilj
zapečaćeno oružje

Članak
5.

Štambilj
zapečaćeno oružje izrađen je od gume, pravokutnog je oblika, izmjere 4,4 cm x 2
cm, ostavlja otisak crne boje te sadrži tekst: »ZAPEČAĆENO ORUŽJE« i »Oznaka
plovila – države«.

Policijski službenik otisnut će štambilj iz stavka 1.
ovog članka, u putnu ispravu stranca koji u Republiku Hrvatsku dolazi plovilom
i tom prilikom prijavljuje oružje i streljivo koje posjeduje temeljem odobrenja
izdanog po propisima države u kojoj ima prebivalište, uz štambilj o ulazu i
izlazu iz države, a oružje i streljivo zapečatiti.

Prilikom prvog izlaska stranca iz Republike Hrvatske,
policijski službenik će provjeriti je li oružje i streljivo bilo zapeča­ćeno za
vrijeme boravka stranca u Republici Hrvatskoj, otpečatit će oružje i streljivo,
a otisak štambilja iz stavka 1. ovog članka po­ništiti otiskivanjem štambilja
za poništavanje unesenih podataka.

Štambilj
za poništavanje unesenih podataka

Članak
6.

Štambilj
za poništavanje unesenih podataka izrađen je od gume, pravokutnog je oblika,
izmjere 4,4 cm x 1 cm, ostavlja otisak crne boje s tekstom »PONIŠTENO«.

Štambilj iz stavka 1. ovoga članka koristi se za
poništavanje otisaka štambilja za ovjeravanje prenošenja oružja preko državne
granice, štambilja zapečaćeno oružje, oružje unešeno – tranzit i viza
u putnim ispravama stranaca.

Štambilj
o skraćivanju izdanih viza

Članak
7.

Štambilj
o skraćivanju viza, izdanih u diplomatskim misijama i konzularnim uredima
Republike Hrvatske u inozemstvu, izrađen je od gume, pravokutnog je oblika,
izmjere 4,4 cm x 1 cm, te ostav­lja otisak crne boje s tekstom »SKRAĆENO«.

Štambilj iz stavka 1. ovog članka koristi se za
skraćenje roka važenja vize u putnim ispravama stranaca, na način da se
otiskuje u donjem dijelu vize tako da se ne onemogući čitljivost podataka
unesenih u vizu i da se ne oštete sigurnosni elementi vize.

Ispod štambilja iz stavka 1. ovog članka upisuje se
datum isteka vize, potpis policijskog službenika te se otiskuje pečat tijela za
kontrolu prelaska državne granice.

Štambilj o poništavanju važenja određenih isprava

Članak
8.

Štambilj
o poništavanju važenja određenih isprava izrađen je od gume, pravokutnog je
oblika, izmjere 4,4 cm x 1 cm, ostavlja otisak crne boje s tekstom
»ISKORIŠTENO«.

Štambilj iz stavka 1. ovog članka koristi se za
označavanje prestanka valjanosti određenih isprava na temelju kojih je
ostvareno neko pravo.

Štambilj za ovjeru plaćene pristojbe

Članak
9.

Štambilj za ovjeru plaćene pristojbe izrađen je od
gume, pravokutnog je oblika, izmjere 4 cm x 2 cm, ostavlja otisak crne boje, te
sadrži tekst: »PRISTOJBA od \_\_\_\_\_\_\_\_\_\_\_\_ kuna naplaćena po Tarifnom broju \_\_\_\_\_\_\_\_\_\_\_\_«.

Uz izdanu vizu ili drugi
dokument, policijski službenik otiskuje u putnu ispravu štambilj iz stavka 1.
ovog članka, kao potvrdu naplaćene pristojbe za izdavanje vize ili drugog
dokumenta, sukladno propisima o upravnim pristojbama.

U otisak štambilja iz stavka
1. ovoga članka, policijski služ­benik upisuje iznos plaćene pristojbe i
Tarifni broj na temelju kojeg je naplaćena.

Članak 10.

Štambilji propisani ovim Pravilnikom
čuvaju se u objektima ustrojstvene jedinice nadležne za kontrolu prelaska
državne granice, u posebno izrađenim ormarićima.

Za sigurno čuvanje i pravilnu
uporabu štambilja propisanih ovim Pravilnikom odgovoran je rukovoditelj
nadležne ustrojstvene jedinice.

Članak 11.

Izgled i sadržaj štambilja iz
ovoga Pravilnika tiskan je uz ovaj Pravilnik i čini njegov sastavni dio.

Članak 12.

Danom stupanja na snagu ovoga
Pravilnika prestaju važiti odredbe Pravilnika o štambiljima koji se rabe u
obavljanju poslova granične kontrole (»Narodne novine« broj 102/98.).

Članak 13.

Ovaj Pravilnik stupa na snagu osmog dana od dana
objave u »Narodnim novinama«.

Broj:
511-01-52-21347-04
Zagreb, 27. travnja 2004.

Ministar
**Marijan Mlinarić, dr. med**., v. r.

![](dodatni/349460.gif)

Pravilnik, NN 61/2004-1353